Didžiosios Britanijos prekybos rūmai

Didžiosios Britanijos prekybos rūmai () – Didžiosios Britanijos ir Lietuvos verslo asociacija, Lietuvoje veikianti nuo 1999 m.
Organizacija skatina prekybą ir bendrą verslą tarp Didžiosios Britanijos ir Lietuvos, vysto dvišalius bendradarbiavimo santykius, inicijuoja informacijos keitimąsi, skatina verslo kontaktų užmezgimą ir atstovauja rūmų narių ekonominiams interesams.

Asociacijai vadovauja 12 asmenų valdyba, kuriuos kas dvejus metus renka visuotinis narių susirinkimas. Nuo 2005 m. Didžiosios Britanijos prekybos rūmų valdybos pirmininko pareigas eina Chris Butler.

Istorija 
Didžiosios Britanijos prekybos rūmai Lietuvoje įkurti 1999 m. Įkūrimą iniciavo D. Britanijos verslininkai, tuo metu dirbę Lietuvoje, ir šalies verslininkai. Organizaciją įkurti aktyviai skatino ir tuometinis Jungtinės Didžiosios Britanijos ir Šiaurės Airijos Karalystės ambasadorius Lietuvoje Christopher Robbins.

Pirmasis rūmų narių steigiamasis susirinkimas įvyko 1999 m. kovo 31 d. Pirmuoju valdybos pirmininku išrinktas Andrew Cater.

Veikla 
Didžiosios Britanijos prekybos rūmų veikla ir darbo principai orientuoti į dvišalių verslo kontaktų tinklo išplėtimą tarp Lietuvos ir D. Britanijos. Šiuo pagrindu rūmai organizuoja nuolatinius susitikimus su LR Vyriausybe ir įvairių sričių verslo atstovais, mėnesinius pusryčius ir seminarus verslo atstovams.

Siekdami pristatyti Jungtinės Karalystės kultūrą Lietuvoje D. Britanijos prekybos rūmai organizuoja kultūrinius-tradicinius renginius, tokius kaip: „Guy Fawkes Night“, „Burns Night“, tradicines angliškas kalėdas „Christmas Carols“.

Asociacija leidžia ketvirtinį laikraštį „BCC paper“ anglų kalba, kuris platinamas Lietuvoje ir D. Britanijoje. Leidinyje publikuojami apžvalginiai straipsniai apie Lietuvos verslo sektorių, pristatomi asociacijos nariai ir jų veikla.

Rūmai nuolat bendradarbiauja su Jungtinės Didžiosios Britanijos ir Šiaurės Airijos Karalystės ambasada Lietuvoje ir jos Ūkio ir Investicijų skyriumi, LR ambasada Londone, VšĮ „Eksportuojančioji Lietuva“ ir „Investuok Lietuvoje“. Nuo 2000 m. rūmai yra aktyvus COBCOE – skėtinės organizacijos, vienijančios D. Britanijos prekybos rūmus visoje Europoje, narys. 2013 m. Britanijos prekybos rūmai Lietuvoje buvo pripažinti geriausiais Europoje. Prestižinį apdovanojimą „COBCOE Chamber of the Year 2013“ įteikė Didžiosios Britanijos Prekybos ir Investicijų Ministras Lordas Greenas (Lord Green).

D. Britanijos prekybos rūmai siekia skatinti dvišalį ekonominį bendradarbiavimą tarp Jungtinės Karalystės ir Lietuvos bei plėtojant naudingų verslo kontaktų tinklą kurti galimybes veiklos plėtrai šiose rinkose. D. Britanijos prekybos rūmai siekia būti aktyviausia verslo organizacija skatinant verslą tarp JK ir Lietuvos ir tapti efektyviausiais prekybos rūmais kuriant pridėtinę vertę savo nariams.

Narystė 
Šiuo metu rūmai vienija virš 100 narių, tarp kurių – britų įmonės veikiančios Lietuvoje, Lietuvos įmonės jau veikiančios D. Britanijoje arba besidominčios verslo plėtros galimybėmis šioje rinkoje. Taip pat tarptautinės įmonės, siekiančios išplėsti kontaktų tinklą, pavieniai D. Britanijos verslininkai, besidomintys verslo vystymo galimybėmis Lietuvoje.

Didžiosios Britanijos prekybos rūmams priklauso šios Britų bei Tarptautinio kapitalo įmonės: „AVIVA“, " Barclays", „GlaxoSmithKline “, „Deloitte“, „PwC“, „DNB Bankas“, „G4S “, „Eversheds“, „LLOYD’S“, ir kt.

Didžiosios Britanijos prekybos rūmuose galimos šešios narystės rūšys: rėmėjas, įmonė, maža įmonė, grupė, užsienio subjektas ir privatus narys. Visos narystės rūšys yra tvirtinamos/atmetamos D. Britanijos prekybos rūmų valdybos.

Nuorodos 
 Britanijos prekybos rūmai Lietuvoje 
 Britanijos prekybos rūmų atstovybės Europoje 

Prekybos rūmai